William-Adolphe Bouguereau: *Deň mŕtvych* (1859)
Cintorín v gmine Boronów počas Dušičiek
**Pamiatka zosnulých** (Iné názvy: *Deň spomienky na zosnulých*, ľudovo *Dušičky*, zastar. *Deň pamiatky na zomretých*, lat. *In commemoratione omnium fidelium defunctorum*) je sviatok pripadajúci na 2. november. V rímskokatolíckej cirkvi je dňom liturgického roku, keď sa veriaci modlia za duše v očistci. Liturgické obrady vykonáva v tento čas aj Cirkev československá husitská, ktorá vzišla z prostredia katolíckeho modernizmu po prvej svetovej vojne.

Anglikánska cirkev slávenie Pamiatky zosnulých zrušila, avšak niekde bola pamiatka obnovená v rámci anglokatolíckeho hnutia. Protestantská reformácia nebola v zrušení takto dôsledná: Martinovi Lutherovi sa počas života nepodarilo slávenie pamiatky v Sasku potlačiť.

Na Slovensku sú dnes sviatok Všetkých svätých a Pamiatka zosnulých vnímané ako pamiatka zosnulých predkov. Najviac Slovákov si predvečer 2. novembra spája s navštevovaním cintorínov a zapaľovaním sviečok na hroboch. Okrem hrobov príbuzných a známych sa zapaľujú sviečky aj pri ústredných krížoch cintorínov, ale tiež pri sekulárnych pamätníkoch obetí a pri hroboch významných osobností.

História
--------

Joža Uprka: *Dušičky*, 1897
Oslava Dušičiek sa odvíja od slávnosti (sviatku) Všetkých svätých, ktorý pripadá na 1. novembra. V noci z 31. októbra na 1. novembra slávili Kelti koniec leta a nový rok, sviatok Samhain. Samhain bol podľa keltskej tradície časom, keď sa duša zosnulých vracia domov a ich príbuzní im svietidlami z vydlabaných riep pomáhajú na ceste do podsvetia. Na ochranu pred zlými duchmi sa ľudia prezliekali do handier a maľovali si tváre. Sviatku Samhain je svojou podstatou a znakmi najviac podobný Halloween oslavovaný večer 31. októbra. Historickým predchodcom kresťanských Dušičiek boli u pohanských Slovanov ritualizované oslavy či hostiny, konané priamo na nekropoliach na počesť zosnulých predkov.

S ohľadom na fakt, že Kelti a potom Slovania osídlili Strednú Európu a ich kultúry sa tu prelínali, sa predpokladá, že sviatok Samhain bol oslavovaný aj u nás.

Pamiatku verných zosnulých zaviedol roku 998 opát z Cluny, Svätý Odilo († 1048), ktorý sa snažil pokresťančiť pohanskú tradíciu. Z Cluny sa slávenie rozšírilo po všetkých benediktínskych kláštoroch. V Ríme sa pamiatka 2. novembra začala oslavovať v 13. storočí. V 15. storočí v Aragónii začali v tento deň dominikánski kňazi sláviť tri omše; tento zvyk potvrdil pápež Benedikt XIV. (1748) a rozšíril pre všetkých kňazov v Španielsku, Portugalsku a Latinskej Amerike. V roku 1915 dovolil Benedikt XV. slúžiť tri omše všetkým kňazom (jednu na úmysel pápeža, jednu za duše v očistci, jednu za iný úmysel). V tejto dobe sa na Dušičky organizovali sprievody na cintoríny, zdobili sa hroby atď.

Referencie
----------

1. 1 2  POVAŽAJ, Matej. Deň pamiatky na zomretých?. *Kultúra slova* (Bratislava: Jazykovedný ústav Ľ. Štúra SAV), 1977, čís. 1, s. 24 – 25. Dostupné online. ISSN 0023-5202.
2. ↑  Dušičky. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2003. 702 s. ISBN 80-224-0761-5. Zväzok 3. (Č – Eg).
3. ↑  TASR. Oslavy Sviatku všetkých svätých a Dušičiek sa prelínajú s Halloweenom. *teraz.sk* (Bratislava: TASR), 2019-10-28. Dostupné online [cit. 2022-11-02].
4. ↑  STRAŠÍKOVÁ, Lucie. *Dušičky – čas symbolického prolínání světa živých a mrtvých* [online]. Praha: Česká televize, 2011-11-02, [cit. 2022-11-02]. Dostupné online.
5. ↑  MERÍNSKY, Zdeněk. *České země od příchodu Slovanů po Velkou Moravu*. Praha : Vydavatelství Libri, 2002. Kapitola Duchovní představy, věrské zvyky a předkřesťanský kult.
6. ↑   *Pamiatka zosnulých, Dušičky, sviatok Všetkých svätých* [online]. [Cit. 2014-10-15]. Dostupné online. [nefunkčný odkaz]
7. ↑   *Adventní bohoslužba : 2. listopad 2007* [online]. Praha: Česká televize, 2007-11-02, [cit. 2022-11-02]. Dostupné online.
8. ↑   *New Catholic encyclopedia.*. 2. vyd. Detroit : Thomson/Gale. 15 volumes s. Dostupné online. ISBN 0-7876-4004-2,  978-0-7876-4004-0. S. 290 – 291. (po anglicky)
9. ↑  SAUNDERS, William. *All Saints a All Souls* [online]. Catholic Education Resource Center, [cit. 2020-10-27]. Dostupné online. Archivované z originálu. (po anglicky)

Literatúra
----------

* Navrátilová, A. Svátky Všech svatých a Dušiček v české lidové tradici. In: *Světci v lidové tradici*. Uherské Hradiště, 1995, s. 207 – 216.

Zdroj
-----

* *Tento článok je čiastočný alebo úplný preklad článku Dušičky na českej Wikipédii.*